Priekšlikums EIROPAS PARLAMENTA UN PADOMES LĒMUMS par Eiropas Globalizācijas pielāgošanās fonda izmantošanu (pieteikums EGF/2014/016 IE/Lufthansa Technik) /* COM/2015/047 final - 2015/ ( ) */





PASKAIDROJUMA RAKSTS PRIEKŠLIKUMA KONTEKSTS 1. Eiropas Globalizācijas pielāgošanās fonda (EGF) finansiālo ieguldījumu piemērošanas noteikumi ir izklāstīti Eiropas Parlamenta un Padomes 2013. gada 17. decembra Regulā (ES) Nr. 1309/2013 par Eiropas Globalizācijas pielāgošanās fondu (2014–2020) un ar ko atceļ Regulu (EK) Nr. 1927/2006[1] (“EGF regula”). 1. Īrijas iestādes iesniedza pieteikumu EGF/2014/016 IE/Lufthansa Technik, lai saņemtu EGF finansiālo ieguldījumu pēc darba ņēmēju atlaišanas uzņēmumā Lufthansa Technik Airmotive Ireland Ltd (LTAI) un divos tā piegādes uzņēmumos Īrijā. 2. Pēc šā pieteikuma izvērtēšanas Komisija saskaņā ar visiem EGF regulas piemērojamiem noteikumiem secināja, ka nosacījumi finansiālā ieguldījuma saņemšanai no EGF ir izpildīti. PIETEIKUMA KOPSAVILKUMS EGF pieteikums || EGF/2014/016 IE/Lufthansa Technik Dalībvalsts || Īrija Attiecīgais(-ie) reģions(-i) (NUTS 2. līmenis) || IE 02 – Southern and Eastern (Dienvidīrija un Austrumīrija) Pieteikuma iesniegšanas datums || 2014. gada 19. septembris Pieteikuma saņemšanas apliecinājuma datums || 2014. gada 24. septembris Papildu informācijas pieprasījuma datums || 2014. gada 3. oktobris Papildu informācijas iesniegšanas termiņš || 2014. gada 14. novembris Izvērtējuma pabeigšanas termiņš || 2015. gada 6. februāris Intervences kritērijs || EGF regulas 4. panta 2. punkts Galvenais uzņēmums || Lufthansa Technik Airmotive Ireland Ltd Saimnieciskās darbības nozare(-es) (NACE 2. red. nodaļa)[2] || 33. nodaļa (Iekārtu un ierīču remonts un uzstādīšana) Meitasuzņēmumu, piegādes un pakārtotās ražošanas uzņēmumu skaits || 2 Atskaites periods (četri mēneši) || 2014. gada 1. marts – 2014. gada 30. jūnijs Atlaisto darbinieku vai darbības pārtraukšanas gadījumu skaits atskaites periodā (a) || 149 Atlaisto darbinieku vai darbības pārtraukšanas gadījumu skaits pirms vai pēc atskaites perioda (b) || 275 Kopējais atlaisto darbinieku skaits (a + b) || 424 Kopējais aplēstais paredzēto atbalsta saņēmēju skaits || 250 Jauniešu skaits, kuri nav nodarbināti un nav iesaistīti izglītības vai apmācības procesā (NEET), kam paredzēts sniegt atbalstu || 200 Individualizēto pakalpojumu budžets (EUR) || 3 922 944 EGF pasākumu īstenošanas budžets[3] (EUR) || 228 320 Kopējais budžets (EUR) || 4 151 264 EGF ieguldījums (60 %) (EUR) || 2 490 758 PIETEIKUMA IZVĒRTĒJUMS Procedūra 3. Pieteikumu EGF/2014/016 IE/Lufthansa Technik Īrijas iestādes iesniedza 12 nedēļu laikā no dienas, kad bija izpildīti 6. un 8. punktā minētie intervences kritēriji, t. i., 2014. gada 19. septembrī. Komisija apstiprināja, ka ir saņēmusi pieteikumu, divu nedēļu laikā no pieteikuma iesniegšanas dienas, 2014. gada 24. septembrī, un 2014. gada 3. oktobrī pieprasīja papildu informāciju no Īrijas iestādēm. Šī papildu informācija tika sniegta sešu nedēļu laikā no pieprasījuma dienas. Termiņš, līdz kura beigām Komisijai būtu jāizvērtē pieteikuma atbilstība finansiālā ieguldījuma piešķiršanas nosacījumiem, proti, 12 nedēļas no pilnīga pieteikuma saņemšanas dienas, beidzas 2015. gada 6. februārī. Pieteikuma atbilstība Attiecīgie uzņēmumi un atbalsta saņēmēji 4. Pieteikums attiecas uz 424 darba ņēmējiem, kas atlaisti no darba uzņēmumā Lufthansa Technik Airmotive Ireland Ltd (galvenais uzņēmums) un divos piegādes uzņēmumos. Galvenais uzņēmums darbojas saimnieciskās darbības nozarē, kas klasificēta NACE 2. red. 33. nodaļā (“Iekārtu un ierīču remonts un uzstādīšana”). Atlaišanas, ko veikuši attiecīgie uzņēmumi, galvenokārt notikušas NUTS[4] 2. līmeņa reģionā "Dienvidīrijas un Austrumīrijas reģions" (IE 02). Uzņēmumi un atlaisto darbinieku skaits pārskata periodā Lufthansa Technik Airmotive Ltd || 415 || || QCafe || 4 || || Senaca group || 5 || || Kopējais uzņēmumu skaits: 3 || Kopējais atlaisto darbinieku skaits: || 424 To pašnodarbināto personu kopskaits, kuri beiguši darbību: || 0 To darba ņēmēju un pašnodarbināto personu kopējais skaits, kuri ir tiesīgi pretendēt uz atbalstu: || 424 Intervences kritēriji 5. Īrijas iestādes iesniedza pieteikumu saskaņā ar intervences kritērijiem EGF regulas 4. panta 2. punktā, atkāpjoties no 4. panta 1. punkta a) apakšpunkta kritērija, saskaņā ar kuru četru mēnešu atskaites periodā kopā vismaz 500 darba ņēmēji ir atlaisti vai pašnodarbinātu personu darbība ir beigusies kādā dalībvalsts uzņēmumā, ieskaitot darba ņēmēju atlaišanu un/vai pašnodarbinātu personu darbības beigšanos uzņēmuma piegādes uzņēmumos vai pakārtotās ražošanas uzņēmumos. Pieteikums attiecas uz četru mēnešu atskaites periodu (2014. gada 1. marts līdz 2014. gada 30. jūnijs), bet atlaisto darba ņēmēju skaits ir mazāks nekā 500 personu minimums, kas noteikts 4. panta 1. punkta a) apakšpunkta piemērošanai. Īrija norādīja uz izņēmuma apstākļiem šajā gadījumā, jo darbinieku atlaišanai ir būtiska ietekme uz nodarbinātību un vietējo un reģionālo ekonomiku (sk. 21. — 23. punktu). 7. Pieteikums attiecas uz: – 148 darba ņēmējiem, kurus atlaida no darba[5] uzņēmumā Lufthansa Technik Airmotive Ireland Ltd četru mēnešu atskaites periodā, – 1 darba ņēmēju, kuru atlaida vienā no galvenā uzņēmuma piegādes uzņēmumiem tajā pašā četru mēnešu atskaites periodā. Atlaisto darba ņēmēju skaita un darbības beigšanas aprēķināšana 8. Atlaisto darba ņēmēju skaits tika aprēķināts šādi: – 1 darba ņēmējs, sākot no dienas, kad darba devējs saskaņā ar Padomes Direktīvas 98/59/EK[6] 3. panta 1. punktu rakstiski paziņojis kompetentajai valsts iestādei par plānoto kolektīvo atlaišanu. Īrijas iestādes pirms Komisijas veiktā izvērtējuma pabeigšanas datuma apstiprināja, ka šis 1 atlaišanas gadījums ir faktiski noticis; – 148 darba ņēmēji, sākot no darba līguma faktiskās izbeigšanas vai izbeigšanās datuma. Atbalsttiesīgie saņēmēji 9. Papildus jau minētajiem darba ņēmējiem atbalsttiesīgi ir arī 275 darba ņēmēji, kas tika atlaisti pirms vai pēc četru mēnešu atskaites perioda. Visus šos darba ņēmējus atlaida pēc vispārēja paziņojuma par plānoto atlaišanu 2013. gada 15. novembrī. Var noteikt skaidru cēloņsakarību ar notikumu, kurš izraisīja atlaišanu atskaites periodā, proti, uzņēmums, kurš atlaida darba ņēmējus, tika slēgts. 10. Tāpēc kopējais atbalsttiesīgo saņēmēju skaits ir 424. Saistība starp darba ņēmēju atlaišanu un globalizācijas izraisītām lielām strukturālām izmaiņām pasaules tirdzniecības modeļos 11. Lai noteiktu saikni starp darba ņēmēju atlaišanu un nozīmīgām strukturālām izmaiņām pasaules tirdzniecības modeļos globalizācijas rezultātā, Īrija norāda, ka LTAI slēgšanas iemesls ir nopietnas pārmaiņas ES tirdzniecībā ar precēm un pakalpojumiem, ko rada pāreja uz jaunām tehnoloģijām, ražojot jaunas paaudzes gaisa kuģus un to sastāvdaļas, pārmaiņas gaisa kuģu sastāvdaļu ražošanas vispārējā praksē, kas ietekmē LTAI tirgus pamatprincipus un uzņēmējdarbības modeli, kā arī globālā gaisa kuģu ražotņu pārvietošana. 12. Pēdējo 20 gadu laikā ir notikusi izplatītāko gaisa kuģu tipu attīstība, proti, iepriekš konstrukcijas lielākoties bija mehāniskas, elektromehāniskas, hidrauliskas, pneimatiskas un pilnībā no metāla (piemēram, B737-200/300/400/500, MD80, B747-100/200/300 un DC10/MD11), savukārt tagad arvien biežāk tiek izmantotas kompozīta, metāla/kompozīta struktūras, automatizētas lidojuma vadības elektriskās sistēmas, pilnībā ar datoru kontrolējami gaisa kuģi. Līdzīgi 1960. un 1970. gadu dzinēju konstrukcijas ir nomainījuši ļoti moderni materiāli un aerodinamiskās konstrukcijas. 13. Nākotnē pasaules gaisa kuģu flotē, visticamāk, dominēs vienejas/šaura korpusa gaisa kuģi, kā, piemēram, B737-600/700/800/900 un A32Fam. Sagaidāms, ka šī tipa gaisa kuģu īpatsvars no pašreizējiem 64 % pasaules flotē pieaugs līdz vairāk nekā 70 % pasaules flotē nākotnē (vairāk nekā 29 000 gaisa kuģu). Tiek paredzēts, ka pieprasījums pēc šaura korpusa gaisa kuģiem pieaugs galvenokārt Āzijā un Tālajos Austrumos, kur aviācijas sektors paplašinās, turklāt pasaules mērogā ir nepieciešams nomainīt vecākus gaisa kuģu tipus, priekšplānā izvirzot šaura korpusa tipus[7]. 14. Tirgū parādoties turpmākiem jaunās paaudzes gaisa kuģu tipiem, piemēram, B737 Max un A320 Neo, uzņēmēji sāka izņemt no apgrozības vecākus klasiskos gaisa kuģus un zināmā mērā arī jaunās paaudzes tipu vecākas versijas. Pēdējo piecu gadu laikā no apgrozības ir izņemts ievērojams skaits klasisko gaisa kuģu tipu, kuri tika darbināti ar dzinēju tipiem, kas ir LTAI portfeļa stūrakmens. 15. LTAI tradicionālā uzņēmējdarbības modeļa pamatā bija virkne elementu, kas tika pakļauti spēcīgam spiedienam saistībā ar izmaiņām gaisa kuģu flotu profilos pasaulē, kuru dēļ strauji samazinājās to gaisa kuģu modeļu skaits, kas bija LTAI portfeļa pamatā. 16. Līdz šim LTAI bija vispāratzīts dzinēju rezerves detaļu tirdzniecības uzņēmums, kas varēja neatkarīgi tirgoties ar rezerves detaļām un piekļūt izejvielu piegādātāju un remonta aģentūru pasaules tīklam, turklāt tas bija īpaši konkurētspējīgs konkursos par dzinēju remonta līgumiem. 17. Taču dzinēju tehnoloģijas attīstības arvien pieaugošās izmaksas un alternatīvu remonta tehnoloģiju attīstība veicināja oriģinālā aprīkojuma ražotāju (OEM) — galvenokārt trešo valstu uzņēmumu kā General Electric, Pratt Whitney, Honeywell un International Aero Engines — iesaistīšanos tehniskās apkopes, remonta un kapitālremonta (MRO) tirgū lielākā mērā, nekā līdz šim. 18. Pasaules gaisa satiksmes apjoma pieauguma virzošais spēks ir industrializācija tādās valstīs kā Indija un Ķīna. Vērienīgi plāni būvēt jaunas starptautiskās un iekšzemes lidostas Āzijas un Klusā okeāna reģionā un Tuvajos Austrumos sniegs jaunas iespējas komerciālo gaisa kuģu MRO pakalpojumu sniedzējiem. Balstoties uz šo faktu un uz izaugsmi, ko rada Rietumeiropas un ASV pārvadātāju tendence plata korpusa gaisa kuģus sūtīt uz Ķīnu apjomīgai tehniskai apkopei, MRO uzņēmumi ir veikuši ievērojamus ieguldījumus Ķīnā jo īpaši, un ir ieguldījuši arī Āzijas un Klusā okeāna reģionā un Tuvajos Austrumos[8]. 19. Konstatējot jaunās iespējas gaisa kuģu un to sastāvdaļu tehniskās apkopes, remonta un kapitālremonta darbībām ārpus ES, Lufthansa Technik pēdējā laikā meklēja un arī noslēdza stratēģiskas savienības ar uzņēmējiem Āzijas un Klusā okeāna reģionā, tostarp Ķīnā un Filipīnās. Lufthansa Technik mātes sabiedrība arī nolēma globālās Airbus A330/340 tehniskās apkopes, remonta un kapitālremonta darbības uzticēt tās Lufthansa Technik Philippines (LTP) meitasuzņēmumam saskaņā ar plānu pārvietot dažas apjomīgas tehniskās apkopes instalācijas plata korpusa gaisa kuģiem uz Āziju, kur ir zemākas darbaspēka izmaksas. LTP darbinieku skaits pieauga no 1800 līdz 2200, un Filipīnu mehāniķi piedalījās mācībās Vācijā[9]. 20. Lufthansa Technik 2013. gadā un 2014. gada sākumā arī noslēdza un (attiecīgā gadījumā) atjaunoja gaisa kuģu apkalpošanas līgumus ar Malaizijā bāzēto Air Asia X, sastāvdaļu apkalpošanas līgumus ar GoAir, India un Sri Lankan Airlines un dzinēju apkopes līgumus ar Pakistan International Airlines. Uzņēmums cita starpā ir arī noslēdzis ilgtermiņa sastāvdaļu apkalpošanas nolīgumu ar UTC Aerospace (ASV), kas ir dzinēju oriģinālā aprīkojuma ražotājs (OEM). 21. Šie uzņēmumi ārpus ES, bez šaubām, ir paredzēti, lai nodrošinātu jaudu un pakalpojumus par zemāku cenu nekā Lufthansa galvenās bāzes ES, un palīdzēs pielāgoties aviācijas nozares straujajai izaugsmei ārpus ES. 22. Līdz šim uz nozari "Iekārtu un ierīču remonts un uzstādīšana” ir attiekušies divi EGF pieteikumi (tostarp šis pieteikums); otrs pieteikums bija pamatots ar globālo finanšu un ekonomikas krīzi[10]. Notikumi, kas izraisījuši darbinieku atlaišanu un darbības izbeigšanu 23. Notikumi, kas izraisīja darbinieku atlaišanu uzņēmumā Lufthansa Technik Airmotive Ireland Ltd, ir uzņēmuma slēgšana un visu darbinieku atlaišana. 24. Airmotive Ireland gaisa kuģu tehniskās apkopes, remonta un kapitālremonta (MRO) rūpnīcu Ratkūlā (Rathcool), Dublinas grāfistē 1980. gadā izveidoja Aer Lingus. Lufthansa Technik Airmotive Ireland Limited (LTAI) 1997. gadā iegādājās 60 % akciju un pilnīgas īpašumtiesības ieguva 1999. gadā. 25. Lufthansa uzņēmumam pilnībā piederošais meitasuzņēmums Shannon Aerospace 2010. gada oktobrī vācu uzņēmuma plašas pārstrukturēšanas programmas ietvaros likvidēja 100 darbvietas, par pamatu minot izmaksu bāzi, kas nav ilgtspējīga[11]. 26. 2013. gada 15. novembrī uzņēmums paziņoja par ierosinājumu atlaist 409 darbiniekus West Dublin rūpnīcā. Uzņēmums paziņoja, ka lēmums ir pieņemts pēc LTAI darbību padziļinātas pārskatīšanas, ņemot vērā ienākumu samazināšanos un ierobežotākas iespējas starptautiskajā tirgū[12]. 27. Neraugoties uz LTAI un Rūpnieciskās attīstības pārvaldes (IDA) centieniem atrast rūpnīcai pircēju, 2013. gada decembrī tika apstiprināta 415 darba ņēmēju atlaišana un rūpnīcas slēgšana 2014. gadā. Darbinieku atlaišana sākās 2013. gada decembrī, un to bija plānots pabeigt 2014. gada jūnijā. Paredzamā atlaišanas ietekme uz ekonomiku un nodarbinātību vietējā, reģionālā vai valsts līmenī 28. Uzņēmuma Lufthansa 415 darba ņēmēji dzīvoja turpmākajos ģeogrāfiskajos apgabalos: Dublinas grāfistē (212 darbinieki dzīvoja Dienviddublinas, Fingalas, Dublinas pilsētas un Danlīrī-Rātdaunas administratīvajās grāfistēs), Kildēras grāfistē (140), Mītas grāfistē (15), Viklovas grāfistē (14) un citās apkārtējās grāfistēs (34). No Dublinā dzīvojošajiem darbiniekiem vairāk nekā 60 dzīvoja Ratkūlas tuvumā, piemēram, Talā un Klondalkinā (Dienviddublina), un Blančārdstaunā (Fingala). 29. Saskaņā ar pēdējo tautas skaitīšanu 2011. gadā no 3 608 662 iedzīvotājiem, kas vecāki par 15 gadiem, 390 677 (10,83 %) bija bezdarbnieki, kas zaudējuši darbu vai aizgājuši no iepriekšējās darbvietas Īrijā. Lai gan Dienviddublinas rādītāji bija tikai nedaudz augstāki (11,61 %), zem šiem skaitļiem slēpjas apgabali ar ievērojamiem vietējā mēroga trūkumiem. 30. Piemēram, Blančārdstauna-Tirelstauna, Tala-Kilinardena, Klondalkina-Raula un Tala-Feterkērna bija 25 vadošo vēlēšanu apgabalu vidū no 3409 visā valstī ar bezdarba rādītājiem attiecīgi 24,64 %[13], 23,83 %[14], 22,34 %[15] un 22,01 %[16]. Citi sociālekonomiskie rādītāji šajos vēlēšanu apgabalos, piemēram, zems izglītības līmenis, profesionālo kvalifikāciju trūkums un liels skaits pašvaldību mājokļu norāda uz ievērojamiem vietēja mēroga trūkumiem un nabadzību. 31. Bezdarbnieku reģistrā Dublinas reģionā reģistrēto personu skaits laikā no 2014. gada aprīļa līdz maijam pieauga no 94 529 līdz 94 940 (+ 0,43 %) salīdzinājumā ar pieaugumu no 388 559 līdz 388 764 (+ 0,05 %) valstī kopumā[17]. 32. 2012. gada beigās Īrijā gandrīz 59 % no darbspējīgā vecuma iedzīvotājiem vecumā no 15 līdz 64 gadiem bija algots darbs. Šis skaitlis ir ievērojami mazāks par 69-71 % nodarbinātības mērķi, ko Īrija ir noteikusi savos stratēģijas “Eiropa 2020” rādītājos[18]. Paskaidrojums par izņēmuma apstākļiem, kas ir pamatā prasības pieteikuma pieņemamībai 33. Īrija norāda, ka, neraugoties uz to, ka bija mazāk nekā 500 atlaišanas gadījumu četru mēnešu atskaites periodā, šis pieteikums tomēr būtu pielīdzināms EGF regulas 4. panta 1. punkta a) apakšpunktā paredzētajam pieteikumam izņēmuma apstākļu dēļ un tādēļ, ka darbinieku atlaišana būtiski ietekmē nodarbinātību un vietējo un reģionālo ekonomiku. Šajā nolūkā Īrijas iestādes sniedz informāciju par virkni darbinieku skaita samazināšanām šīs nozares uzņēmumos. Tas sākās 2009. un 2010. gadā ar 1365 atlaistiem darbiniekiem SR Technics MRO rūpnīcā Dublinas lidostā. 2013. gada novembrī tika paziņots par darbinieku atlaišanu Lufthansa Technik Airmotive Technik Dienviddublinā, kam sekoja paziņojums par 107 darbinieku atlaišanu Pratt un Whitney, kas arī ir MRO pakalpojumu sniedzējs, kas bāzēts Ratkūlā. Turklāt 2014. gada septembrī tika paziņots par aptuveni 400 darba ņēmēju atlaišanu Belfāstā bāzētajā aviācijas uzņēmumā Bombardier, kas potenciāli būtu varējis tapt par atlaisto Lufthansa Technik darba ņēmēju jauno darbavietu, jo tas atrodas aptuveni 120 km attālumā no Dublinas. 34. Tā kā patlaban šajā nozarē Īrijā strādā aptuveni 1550 darbinieki, iepriekš minētie skaitļi liecina par aptuveni 52 % sarukumu kopējā nodarbinātībā šajā jomā. 35. Īrijas iestādes arī apgalvo, ka darbaspēkam šajā nozarē ir dažas ļoti specifiskas prasmes, kas ir grūti izmantojamas citās nozarēs, tādējādi apgrūtinot darba ņēmējiem jauna darba atrašanu. Tas jo īpaši attiecas uz gados vecākiem darba ņēmējiem (aptuveni 20 % no Lufthansa Technik darbiniekiem) vai darba ņēmējiem, kuri daudzus gadus ir strādājuši pie viena un tā paša darba devēja. Paredzētie atbalsta saņēmēji un ierosinātās darbības Paredzētie atbalsta saņēmēji 36. Aprēķinātais to darba ņēmēju skaits, kuri varētu piedalīties pasākumos, ir 250. Šos darba ņēmējus pēc to dzimuma, pilsonības un vecuma grupas var iedalīt šādi. Kategorija || Paredzēto atbalsta saņēmēju skaits Dzimums: || Vīrieši: || 220 || (88 %) || Sievietes: || 30 || (12 %) Pilsonība: || ES pilsoņi: || 246 || (98,4 %) || Nav ES pilsoņi: || 4 || (1,6 %) Vecuma grupa: || 15-24 gadi: || 12 || (4,8 %) || 25-29 gadi: || 18 || (7,2 %) || 30-54 gadi: || 149 || (59,6 %) || 55-64 gadi: || 70 || (28,0 %) || vairāk nekā 64 gadi: || 1 || (0,4 %) 37. Bez tam Īrijas iestādes sniegs EGF līdzfinansētus individualizētus pakalpojumus līdz pat 200 jauniešiem, kuri nav nedz nodarbināti, nedz iesaistīti izglītībā vai apmācībā (jaunieši, kas nestrādā un nemācās) un pieteikuma iesniegšanas dienā ir jaunāki par 25 gadiem, ņemot vērā, ka 10. punktā minētā 424 darbinieku atlaišana notika NUTS 2. līmeņa reģionā — Dienvidīrijas un Austrumīrijas reģionā (IE02), kas ir tiesīgs saņemt atbalstu saskaņā ar Jaunatnes nodarbinātības iniciatīvu. Ierosināto darbību attiecināmība 38. Individualizētie pakalpojumi, kas sniedzami atlaistajiem darba ņēmējiem un jauniešiem, kuri nestrādā un nemācās, sastāv no šādām darbībām. – Profesionālā orientācija un karjeras plānošana. Uzskata, ka šis pasākums ir ļoti nozīmīgs atlaistajiem darba ņēmējiem, kas sākotnēji var justies apjukuši un nedroši par atgriešanos darba tirgū. Agrīni sniedzot palīdzību orientācijas jautājumos, var palīdzēt atlaistajiem darba ņēmējiem novērtēt to situāciju un perspektīvas skaidri un metodiski. Turpmāka individuālāka palīdzība orientācijas jautājumos ir noderīga, lai virzītu darba ņēmēju uz nodarbinātību, kad ir pagājis jau kāds laiks kopš atlaišanas. Atbalsts ietver individuāla profila izveidi, vajadzību noteikšanu, zināšanu novērtēšanu, CV sagatavošanu, profesionālo orientāciju un karjeras plānošanu, palīdzību darba meklēšanā un citu saistītu palīdzību un padomus. Dažādas struktūras, tostarp Sociālās aizsardzības ministrija, Izglītības un mācību valdes, SOLAS EGF koordinācijas vienība un privāti orientācijas speciālisti, vajadzības gadījumā sniedz pakalpojumus, lai palīdzētu atlaistajiem darba ņēmējiem, tostarp sniedzot QQI/FETAC oficiāli akreditētus karjeras plānošanas kursus, kas kalpo kā atspēriena punkts ceļā uz citiem uz nodarbinātību orientētiem apmācības un izglītības kursiem. – EGF mācību stipendija. Šos pasākumus nodrošina apstiprināti privāti pakalpojumu sniedzēji, kurus pārvalda SOLAS EGF nacionālā koordinācijas vienība. EGF mācību stipendijas mehānisms nodrošina lielāku elastību EGF atbalsta saņēmējam, lai apzinātu un izvēlētos īpaši pielāgotas un apstiprinātas mācību, tālākizglītības un augstākās izglītības programmas (tostarp, piemēram, aviācijas kursus, ko izstrādājusi Īrijas Aviācijas iestāde (IAI)) papildus tām, ko piedāvā valsts aģentūras. – Mācību un tālākizglītības programmas. Šos pakalpojumus sniedz galvenokārt valsts aģentūras, piemēram, izglītības un mācību valdes, kā arī apstiprināti privāti pakalpojumu sniedzēji, izmantojot nozares vadītas iniciatīvas, piemēram, Skillnets apmācību tīklu programmas (www.skillnets.ie), Fast Track to IT (FIT www.fit.ie), utt. Apspriežoties ar Sociālās aizsardzības ministriju (DSP) un citām valsts struktūrām, kas ir valsts līmenī atbildīgas par šādiem pasākumiem, var piedāvāt arī īpašu stažēšanos, praksi uzņēmumā, darba pieredzi, praksi un uz kopienām orientētas apmācības programmas. – Augstākās izglītības programmas. Augstākās izglītības programmas būs pilna un nepilna laika programmas noteiktām mērķa grupām, kas tiks nodrošinātas, izmantojot valsts budžeta iestādes galvenokārt Dublinas reģionā un iekšzemē. Talas Tehnoloģiju institūts, Blančārdstaunas Tehnoloģiju institūts, Kārlovas Tehnoloģiju institūts, Dublinas Tehnoloģiju institūts un Dublinas Pilsētas universitāte ir galvenās augstākās izglītības iestādes, kas darbojas apgabalā, kurā dzīvo atlaistie darba ņēmēji. Var piedāvāt arī īstermiņa pārkvalificēšanās kursus, kas vērsti uz prasmju deficīta jomām un ko finansē saskaņā ar tādām iniciatīvām kā Springboard (www.springboardcourses.ie). EGF mācību stipendija (QQI/HETAC) ir pieejama atlaistajiem darbiniekiem arī tāpēc, lai tie varētu piekļūt privātu pakalpojumu sniedzēju nodrošinātām trešā līmeņa programmām, ja tās nav pieejamas, izmantojot valsts finansētas sistēmas, vai ir ļoti specializētas. Uzsvars tiks likts uz to kandidātu rūpīgu izvērtēšanu, kuri apsver iespēju apgūt augstākās izglītības programmu, nolūkā noteikt, vai šiem kandidātiem ir nepieciešamās iemaņas un prasmes vai arī viņiem būtu piemērotāki sagatavošanas kursi un alternatīvas iespējas citās atbalsta jomās. – Atbalsts uzņēmējdarbībai un pašnodarbinātībai. Atbalstu uzņēmējdarbībai un pašnodarbinātībai galvenokārt sniegs vietējie nodarbinātības dienesti reģionā. Dažādi atbalsta pasākumi tiks piedāvāti tiem atbalsta saņēmējiem, kuri apsver iespēju kļūt par pašnodarbinātajiem un apsver uzņēmējdarbības uzsākšanu kā ilgtspējīgu iespēju atgriezties nodarbinātībā. Šis atbalsts ietvers ievada moduļus, mācību darbseminārus par uzņēmējdarbības plānošanu, darbaudzināšanu un sagatavošanas dotāciju. Pēc vajadzības var piedāvāt arī citu uzņēmējdarbības mācību atbalstu ar Sociālās aizsardzības ministrijas un Skillnets tīklu starpniecību vai sadarbībā ar augstākās izglītības iestādēm. – Ienākumu atbalsts, tostarp EGF mācību izdevumu pabalsta shēma. Šī pasākuma mērķis ir uzlabot piekļuvi orientācijas, apmācības un izglītības pasākumiem, kā arī līdzdalību tajos; EGF mācību izdevumu pabalsta shēma nodrošinās dažu papildizdevumu segšanu, kas saistīti ar piekļuvi pasākumiem un līdzdalību tajos. Mācību izdevumu pabalsta shēma, ko pārvalda EGF koordinācijas vienība, palīdz segt daļu no izmaksām, kas saistītas ar mobilitāti, uzturēšanos, kursu materiāliem, aprīkojumu utt. Pēc vajadzības var ietvert arī citus pabalstus, tostarp Izglītības un mācību valžu mācību pabalstus, DSP Back to Education pabalstu, Izglītības un profesionālās kvalifikācijas ministrijas studentu stipendijas, DSP Back to Work Enterprise pabalstu utt. Individualizētie pakalpojumi, kas paredzēti jauniešiem, kuri nestrādā un nemācās, ietver tādas pašas izvēles iespējas kā pakalpojumi atlaistajiem darba ņēmējiem, bet tie tiks pēc vajadzības individuāli pielāgoti katram jaunietim atsevišķi. 39. Aprakstītās ierosinātās darbības ir aktīva darba tirgus pasākumi atbilstīgi EGF regulas 7. pantā noteiktajām darbībām, par kurām ir tiesības saņemt atbalstu. Šīs darbības neaizstāj pasīvus sociālās aizsardzības pasākumus. 40. Īrijas iestādes ir sniegušas nepieciešamo informāciju par darbībām, kas attiecīgajiem uzņēmumiem ir obligāti jāveic saskaņā ar valsts tiesību aktiem vai koplīgumiem. Iestādes ir apliecinājušas, ka EGF finansiālais ieguldījums neaizstās minētās darbības. Paredzamais budžets 41. Paredzamās kopējās izmaksas ir EUR 4 151 264, kas ietver izdevumus par individualizētajiem pakalpojumiem EUR 3 922 944 apmērā un izdevumus par sagatavošanās, pārvaldības, informācijas un publicitātes, kā arī kontroles un ziņojumu sniegšanas pasākumiem EUR 228 320 apmērā. 42. Kopējais finansiālais ieguldījums, kas pieprasīts no EGF, ir EUR 2 490 758 (60 % no kopējām izmaksām). Darbības || Aplēstais dalībnieku skaits || Aplēstās izmaksas par vienu dalībnieku (EUR) (*) || Aplēstās kopējās izmaksas (EUR) (**) Individualizēti pakalpojumi (darbības saskaņā ar EGF regulas 7. panta 1. punkta a) un c) apakšpunktu) Profesionālā orientācija un karjeras plānošanas atbalsts || 450 || 404 || 181 924 EGF mācību stipendija || 198 || 2106 || 416 932 Apmācība un otrā līmeņa izglītības programmas || 218 || 4123 || 898 910 Trešā līmeņa izglītības programmas || 116 || 6310 || 731 933 Atbalsts uzņēmējdarbībai/pašnodarbinātībai || 50 || 6404 || 320 214 Starpsumma a): Procentuālā daļa no kopējām izmaksām a) un b): || — || 2 549 913 (65 %) Pabalsti un stimuli (darbības saskaņā ar EGF regulas 7. panta 1. punkta b) apakšpunktu) Ienākumu atbalsta veidi, ieskaitot mācību izdevumu pabalstus || 358 || 3835 || 1 373 031 Starpsumma b): Procentuālā daļa no kopējām izmaksām a) un b): || — || 1 373 031 (35 %) Darbības, ko veic saskaņā ar EGF regulas 7. panta 4. punktu 1. Sagatavošanas darbības || — || 3000 2. Pārvaldība || — || 144 229 3. Informācija un publicitāte || — || 41 713 4. Kontrole un ziņojumu sniegšana || — || 39 378 Starpsumma c): Procentuālā daļa no kopējām izmaksām (a + b + c): || — || 228 320 (5,5 %) Kopējās izmaksas (a+b+c): || — || 4 151 264 EGF ieguldījums (60 % no kopējām izmaksām) || — || 2 490 758 (*) Lai izvairītos no decimālskaitļiem, aplēstās izmaksas par vienu darba ņēmēju ir noapaļotas. Tomēr noapaļošana neietekmē katra pasākuma kopējās izmaksas. (**) Lai izvairītos no decimālskaitļiem, kopējās izmaksas par pasākumiem ir noapaļotas. 43. To darbību izmaksas, kuras iepriekšminētajā tabulā noteiktas kā darbības saskaņā ar EGF regulas 7. panta 1. punkta b) apakšpunktu, nepārsniedz 35 % no saskaņotā individualizēto pakalpojumu kopuma kopējām izmaksām. Īrijas iestādes apstiprināja, ka šīs darbības ir atkarīgas no tā, vai paredzētie atbalsta saņēmēji piedalās darba meklēšanas vai apmācības pasākumos. 44. Īrijas iestādes apstiprināja, ka ieguldījumu izmaksas pašnodarbinātībai, uzņēmējdarbības sākšanai un uzņēmumu pārņemšanai nepārsniegs EUR 15 000 vienam atbalsta saņēmējam. Izdevumu atbilstības periods 45. Īrijas iestādes sāka sniegt individualizētos pakalpojumus paredzētajiem atbalsta saņēmējiem 2013. gada 7. decembrī. Tāpēc par izdevumiem par 29. punktā minētajām darbībām ir tiesības saņemt EGF finansiālo ieguldījumu no 2013. gada 7. decembra līdz 2016. gada 19. septembrim, izņemot trešā līmeņa izglītības programmas, kur tiesības saņemt finansiālo ieguldījumu ir līdz 2017. gada 19. martam. 46. Īrijas iestādēm administratīvie izdevumi, lai īstenotu EGF, sāka rasties 2013. gada 15. novembrī. Tāpēc izdevumi par sagatavošanās, pārvaldības, informācijas un publicitātes, kontroles un ziņojumu sniegšanas pasākumiem ir atbilstoši EGF finansiālajam ieguldījumam no 2013. gada 15. novembra līdz 2017. gada 19. martam. Papildināmība ar darbībām, ko finansē no valstu vai Savienības fondiem 47. Valsts priekšfinansējuma vai līdzfinansējuma avoti ir Īrijas Valsts kase, kas priekšfinansē pakalpojumus un līdzfinansēs programmu arī pēc EGF finansējuma apstiprināšanas. Izdevumi tiks atskaitīti no valsts mācību fonda un Izglītības un prasmju ministrijas vai citu valdības ministriju nobalsotiem izdevumu posteņiem. Procedūras, ko ievēro, apspriežoties ar paredzētajiem atbalsta saņēmējiem vai viņu pārstāvjiem, vai sociālajiem partneriem, kā arī ar vietējām un reģionālajām iestādēm 48. Īrijas iestādes norādīja, ka saskaņotais individualizēto pakalpojumu kopums ir izstrādāts, apspriežoties ar paredzētā atbalsta saņēmējiem un to pārstāvjiem, kā arī ar arodbiedrībām. 49. Pēc paziņojuma saņemšanas no Nodarbinātības, uzņēmējdarbības un inovāciju ministrijas par gaidāmo kolektīvo atlaišanu 2013. gada novembrī EGF pārvaldības iestāde sadarbībā ar rūpniecības attīstības iestādi sazinājās ar uzņēmuma vadību, kā arī tieši sazinājās ar arodbiedrībām SIPTU (Services Industrial Public and Technical Union), TEEU (Technical Engineering and Electrical Union) un Unite the Union, lai apspriestu un noteiktu atlaisto darba ņēmēju potenciālās vajadzības. 50. Sociālās aizsardzības ministrija 2014. gada janvārī veica visaptverošu skarto darbinieku apsekojumu, lai noteiktu darba ņēmēju mērķa grupu, viņu izglītības un apmācības pieredzi un individualizēto pakalpojumu potenciālās vajadzības, lai uzlabotu darba atgūšanas perspektīvas. 51. Turpmāku kontaktu rezultātā EGF pārvaldības iestāde 2014. gada augustā sarīkoja tikšanos ar arodbiedrībām piederošo darba ņēmēju, kā arī ar arodbiedrībām nepiederošo darba ņēmēju pārstāvjiem saistībā ar EGF piemērošanu, datu vākšanu un procesa virzību. EGF pārvaldības iestāde ar EGF koordinācijas vienības starpniecību un darba ņēmēju pārstāvju palīdzību un sadarbībā ar tiem veica arī papildus apsekojumu pa pastu, lai apzinātu fonda potenciālu sniegt palīdzību atlaistajiem darbiniekiem. 52. Līdzīgi kā citās Īrijas EGF programmās ir paredzēts izveidot konsultatīvu forumu vai citu interaktīvu procesu, lai papildinātu EGF koordinācijas vienības darbu un lai nodrošinātu atlaistajiem darba ņēmējiem un attiecīgajām ieinteresētajām personām iespēju nepārtraukti palīdzēt īstenot EGF programmu. Pārvaldības un kontroles sistēmas 53. Pieteikums ietver pārvaldības un kontroles sistēmas aprakstu, kurā norādīti iesaistīto struktūru pienākumi. Īrija informēja Komisiju, ka finansiālo ieguldījumu pārvaldīs Izglītības un prasmju ministrijas darbinieki, kas ir īpaši izraudzīti un iecelti kā EGF pārvaldības struktūra. Pārvaldības struktūra pārbauda pieprasījumus par līdzekļu saņemšanu no EGF, ko valsts finansētu iestāžu vārdā iesniegušas starpniecības iestādes, un veic izmaksu. 54. Starpniecības iestādes ir atbildīgas par EGF līdzekļu pieprasīšanu no pārvaldības struktūras un vairumā gadījumu arī par minēto līdzekļu izmaksu saņēmējiem. Tāpat starpniecības iestādes pārbauda, vai finansējuma mērķis, piešķiršanas joma un apmērs ir atbilstošs EGF pieteikuma nosacījumiem. Turklāt tās nodrošina, ka saņēmējas valsts struktūras attiecībā uz visiem ar EGF saistītajiem izdevumiem un pieprasījumiem piemēro uzraudzības procedūras un atbilstošas protokolēšanas un iekšējās kontroles procedūras un tos pienācīgi dokumentē. 55. EGF sertificēšanas struktūra ir atbildīga par tādu izdevumu deklarāciju sertificēšanu, kas saistītas ar EGF līdzfinansētajiem pasākumiem. Sertificēšanas struktūra pārliecinās, ka ir izpildītas visas prasības attiecībā uz izdevumu pareizību, likumību, attiecināmību un sistemātiskumu. Tā arī apliecina izdevumu pamatojuma pārskatu, kas jānosūta kā gala ziņojuma daļa. 56. Neatkarīga revīzijas struktūra iesniegs savu atzinumu kopā ar nobeiguma ziņojumu. Attiecīgās dalībvalsts uzņemtās saistības 57. Īrijas iestādes nodrošināja nepieciešamo ticamības līmeni attiecībā uz to, ka: – piekļuvē ierosinātajām darbībām un to īstenošanai tiks piemēroti vienlīdzīgas attieksmes un nediskriminācijas principi; – ir ievērotas valsts un ES tiesību aktos paredzētās prasības par kolektīvo atlaišanu; – ierosinātās darbības nesaņems finansiālu atbalstu no citiem Savienības fondiem vai finanšu instrumentiem, kā arī tiks novērsta jebkāda dubulta finansēšana; – ar ierosinātajām darbībām papildinās no struktūrfondiem finansētās darbības; – EGF finansiālais ieguldījums atbildīs procesuālajiem un materiālajiem Savienības noteikumiem par valsts atbalstu. IETEKME UZ BUDŽETU Budžeta priekšlikums 58. EGF nepārsniedz maksimālo gada apjomu EUR 150 miljonu apmērā (2011. gada cenās), kā paredzēts 12. pantā Padomes 2013. gada 2. decembra Regulā (ES, Euratom) Nr. 1311/2013, ar ko nosaka daudzgadu finanšu shēmu 2014.–2020. gadam[19]. 59. Izskatot pieteikumu attiecībā uz nosacījumiem, kas izklāstīti EGF regulas 13. panta 1. punktā un ņemot vērā paredzēto atbalsta saņēmēju skaitu, ierosinātās darbības un paredzētās izmaksas, Komisija ierosina izmantot EGF līdzekļus EUR 2 490 758 apmērā, kas atbilst 60 % no ierosināto darbību kopējām izmaksām, lai sniegtu finansiālo ieguldījumu pieteikumā minēto pasākumu īstenošanā. 60. Ierosināto lēmumu izmantot EGF kopīgi pieņems Eiropas Parlaments un Padome, kā paredzēts 13. punktā Eiropas Parlamenta, Padomes un Komisijas 2013. gada 2. decembra Iestāžu nolīgumā par budžeta disciplīnu, sadarbību budžeta jautājumos un pareizu finanšu pārvaldību[20]. Saistītie tiesību akti 61. Vienlaikus ar priekšlikumu lēmumam par EGF līdzekļu izmantošanu Komisija Eiropas Parlamentam un Padomei iesniegs priekšlikumu par līdzekļu pārvietošanu uz attiecīgo budžeta pozīciju EUR 2 490 758 apmērā. 62. Tajā pašā laikā, kad Komisija pieņem priekšlikumu lēmumam par EGF izmantošanu, tā ar īstenošanas aktu pieņems lēmumu par finansiālo ieguldījumu, kas stājas spēkā dienā, kad Eiropas Parlaments un Padome pieņem ierosināto lēmumu izmantot EGF. Priekšlikums EIROPAS PARLAMENTA UN PADOMES LĒMUMS par Eiropas Globalizācijas pielāgošanās fonda izmantošanu (pieteikums EGF/2014/016 IE/Lufthansa Technik) EIROPAS PARLAMENTS UN EIROPAS SAVIENĪBAS PADOME, ņemot vērā Līgumu par Eiropas Savienības darbību, ņemot vērā Eiropas Parlamenta un Padomes 2013. gada 17. decembra Regulu (ES) Nr. 1309/2013 par Eiropas Globalizācijas pielāgošanās fondu (2014–2020) un ar ko atceļ Regulu (EK) Nr. 1927/2006[21] un jo īpaši tās 15. panta 4. punktu, ņemot vērā Eiropas Parlamenta, Padomes un Komisijas 2013. gada 2. decembra Iestāžu nolīgumu par budžeta disciplīnu, sadarbību budžeta jautājumos un pareizu finanšu pārvaldību[22] un jo īpaši tā 13. punktu, ņemot vērā Eiropas Komisijas priekšlikumu, tā kā: (1) Eiropas Globalizācijas pielāgošanās fonds (EGF) tika izveidots, lai sniegtu atbalstu tādiem darba ņēmējiem, kas atlaisti no darba, un tādām pašnodarbinātām personām, kuru darbība ir beigusies, jo globalizācijas rezultātā ir notikušas lielas strukturālas izmaiņas pasaules tirdzniecības modeļos, turpinās ilgstoša globālā finanšu un ekonomikas krīze, kas aplūkota Regulā (EK) Nr. 546/2009[23], vai sākas jauna globāla finanšu un ekonomikas krīze, un lai palīdzētu viņiem no jauna iekļauties darba tirgū. (2) EGF nepārsniedz maksimālo gada apjomu EUR 150 miljonu apmērā (2011. gada cenās), kā paredzēts 12. pantā Padomes Regulā (ES, Euratom) Nr. 1311/2013, ar ko nosaka daudzgadu finanšu shēmu 2014.–2020. gadam[24]. (3) Īrija 2014. gada 19. septembrī iesniedza pieteikumu par EGF izmantošanu attiecībā uz darbinieku atlaišanu[25] uzņēmumā Lufthansa Technik Airmotive Ireland LTD un divos piegādes uzņēmumos Īrijā. Tas tika papildināts ar papildu informāciju saskaņā ar Regulas (ES) Nr. 1309/2013 8. panta 3. punktu. Šis pieteikums atbilst Regulas (ES) Nr. 1309/2013 13. panta prasībām par EGF finansiālā ieguldījuma noteikšanu. Tādēļ Komisija ir ierosinājusi izmantot līdzekļus EUR 2 490 758 apmērā. (4) Saskaņā ar Regulas (ES) Nr. 1309/2013 6. panta 2. punktu Īrija nolēma sniegt EGF līdzfinansētus individualizētus pakalpojumus arī 200 jauniešiem, kuri nestrādā un nemācās. (5) Tātad EGF līdzekļi būtu jāizmanto, lai sniegtu finansiālo ieguldījumu saistībā ar Īrijas iesniegto pieteikumu, IR PIEŅĒMUŠI ŠO LĒMUMU. 1. pants Eiropas Savienības 2015. finanšu gada vispārējā budžetā izmanto EGF, lai nodrošinātu EUR 2 490 758 saistību un maksājumu apropriācijās. 2. pants Šis lēmums stājas spēkā tā pieņemšanas dienā. Briselē, Eiropas Parlamenta vārdā – Padomes vārdā – priekšsēdētājs priekšsēdētājs [1] OV L 347, 20.12.2013., 855. lpp. [2] Eiropas Parlamenta un Padomes 2006. gada 20. decembra Regula (EK) Nr. 1893/2006, ar ko izveido NACE 2. red. saimniecisko darbību statistisko klasifikāciju, kā arī groza Padomes Regulu (EEK) Nr. 3037/90 un dažas EK regulas par īpašām statistikas jomām (OV L 393, 30.12.2006., 1. lpp.). [3] Saskaņā ar Regulas (ES) Nr. 1309/2013 7. panta 4. punktu. [4] Komisijas 2012. gada 8. novembra Regula (ES) Nr. 1046/2012, ar ko īsteno Eiropas Parlamenta un Padomes Regulu (EK) Nr. 1059/2003 par kopējas statistiski teritoriālo vienību klasifikācijas (NUTS) izveidi attiecībā uz jaunā reģionālā sadalījuma laikrindu nosūtīšanu (OV L 310, 9.11.2012., 34. lpp.). [5] EGF regulas 3. panta a) punkta nozīmē. [6] Padomes 1998. gada 20. jūlija Direktīva 98/59/EK par dalībvalstu tiesību aktu tuvināšanu attiecībā uz kolektīvo atlaišanu (OV L 225, 12.8.1998., 16. lpp.). [7] 2014. gada 28. marta LTAI cilvēkresursu departamenta ziņojums IDA Ireland. [8] http://www.asianaviation.com/articles/415/China-MRO. [9] http://www.lite.orientaviation.com/orient-aviation-magazine/ground-handling/lht-continues-to-spread-its-wings-in-asia#.VK_FVxtF2Uk. [10] EGF/2009/021 IE/SR Technics. [11] http://eurofound.europa.eu/observatories/emcc/erm/factsheets/shannon-aerospace. [12] http://www.ltai.ie/press-releases-content/-/asset_publisher/3hGk/content/press-release-ltai-wind-up-media/10165. [13] http://census.cso.ie/sapmap2011/Results.aspx?Geog_Type=ED&Geog_Code=04015&CTY=04. [14] http://census.cso.ie/sapmap2011/Results.aspx?Geog_Type=ED&Geog_Code=03033&CTY=03. [15] http://census.cso.ie/sapmap2011/Results.aspx?Geog_Type=ED&Geog_Code=03009&CTY=03. [16] http://census.cso.ie/sapmap2011/Results.aspx?Geog_Type=ED&Geog_Code=03030&CTY=03. [17] http://www.cso.ie/en/releasesandpublications/er/lr/liveregistermay2014/#.VK_L0RtF2Uk. [18] http://ec.europa.eu/europe2020/europe-2020-in-your-country/ireland/national-reform-programme/index_en.htm. [19] OV L 347, 20.12.2013., 884. lpp. [20] OV C 373, 20.12.2013., 1. lpp. [21] OV L 347, 20.12.2013., 855. lpp. [22] OV C 373, 20.12.2013., 1. lpp. [23] OV L 167, 29.6.2009., 26. lpp. [24] OV L 347, 20.12.2013., 884. lpp. [25] EGF regulas 3. panta a) punkta nozīmē.